## El Teatre Arniches oferix sis espectacles de la Muestra de Teatro Español de Autores Contemporáneos

*** Les representacions tindran lloc des del dilluns, 10 de novembre, fins al diumenge, 16 de novembre**

El Teatre Arniches de l’Institut Valencià de Cultura torna a convertir-se en la seu de la Muestra de Teatro Español de Autores Contemporáneos ‘Guillermo Heras’, que se celebra a Alacant fins al 16 de novembre.

Així, després de l’estrena absoluta de la producció pròpia de l’IVC, *Los días lentos* de l’alacantina Lola Blasco, el Teatre Arniches oferix sis representacions en el marc d’esta mostra.

El dilluns 10 de novembre, a les 21:30 hores, es podrà vore *El imperativo categórico* de Victoria Szpunberg, Premi Nacional de Literatura Dramàtica 2025 per esta obra.

La producció del Teatre Lliure és una comèdia, descarnada però alhora tendra, sobre la precarització de la universitat, la vivenda i la soledat. Este espectacle per a dos intèrprets ha guanyat, entre altres, el Premi Especial del Jurat Teatre Barcelona 2024, el Premi Butaca al millor text, el Premi Max 2025 a la millor actriu per a Àgata Roca, o Premi Ciutat de Barcelona 2024 d’Arts Escèniques per a Victoria Szpunberg.

La cita següent serà el dimarts 11, a les 21:30 hores, amb una producció de Sala Beckett *Del fandom al troleig. Una sàtira del bla bla bla* de Berta Prieto, una sàtira sobre les cavil·lacions obsessives de la generació Z.

El dimecres 12, la Mostra de Teatre oferix, a les 21:30 hores, l’estrena de *Las jirafas no duermen de pie* d’Ester Medrano, una producció de La Subterránea. L’obra presenta dos personatges, mitat persones mitat girafes, que viuen una història d’amor al mig de la sabana.

Es tracta d’una peça plena d’ironia i crítica social sobre les relacions sexoafectives, i afegint, a més, una reflexió sobre els rols i la identitat de gènere, així com realitzant una anàlisi del comportament dels subjectes, a tall d’estudi animal.

D’altra banda, Cia. Ion Iraizoz presenta *Instrucciones para Alberto González* de Ion Iraizoz, el dijous 13 de novembre, a les 21:30 hores. Alberto González contracta una persona perquè el substituïsca en la vida, algú que el reemplace i es convertisca en el nou Alberto, una còpia imperfecta de si mateix.

El divendres 14, a les 21:30 hores, és el torn d’*Ubasute* de Paula Carballeira. *Ubasute* és un terme japonés que significa, literalment, ‘abandó d’una persona anciana’ i es referix al presumpte costum de deixar en una muntanya, o en un lloc apartat, un parent vell o malalt. La funció que es representa en llengua gallega, reflexiona sobre l’abandó.

La Mostra tancarà la seua 33 edició el diumenge 16 de novembre, a les 19:00 hores, amb l’obra *Canviarem bolquers segons el BOE* de Patricia Pardo; una comèdia que navega, per moments, entre el teatre de l’absurd ancorat en situacions quotidianes i el teatre multiunivers, a on diferents personatges conviuen alhora en diferents situacions per a intentar donar una visió polièdrica dels reptes als quals ens enfrontem des del principi de la humanitat en eixa cosa de cuidar i no morir en l’intent.

Per primera vegada el Club Arniches desenrotlla una sessió entre el públic, amb professionals de les arts escèniques, de complicitat amb la Mostra de Teatre, oferint una trobada amb Patrícia Pardo previ a la representació. Esta exitosa convocatòria ha exhaurit les places.

Fecha: 08/11/2025